4
Sunbin-Got em Afak Kuw Bin em Weng te.
1 Nakunum kumel kunum waneng yutaka! Yom ken abin beelo ganbin kukuw so, kaisuw kukuw so, kukuw wa alik alik be wenkabe beem mongom e nimtew a? Yukalem ibolow mutuk tem em “Kanelina! Kanelina!”, yangsomi, ganbin beem mongom ete kanekabiliw bakate.* 2 Yu mesesem mak “Kulumo!”, angakabiliw kate, yu kulinba kekabiliw te. Yu mali kawtiw ilo on kebomi, yensomeliwi, mali iso ganbomi, weng anyam kekabiliw kate, yu mesesem eisneng mak kulinba kabiliw te. Nimtew angom? Yom Sunbin-Got elo dakalalinba kekabiliw beem mongom ete te. 3 Yu mesesem mak “Kulumo!”, angeko, Sunbin-Got elo dakalakabiliw kate, yu kulinba kabiliw te. Nimtew angom? Yu yukalem kal dim em ibolow fukunin ete kuw gelewko, em “Kanelina! Kanelina!” angakabe beem dulum elote kuw elo dakalakabiliw kasike.
4 Osow keko, ukalem imok kolewkabiliw waneng imdiw kesomi, Sunbin-Got elo kolewsomi, ibolow alew so kawtiw kebiliw yu kilele ibolow fukunina! Yu kawin dim kaleem kukuw gelewiw tewe, yu Sunbin-Got elo koleweko, elo ibolow kaim alel kelewkabiliw te. Feinka! Nimin kawtiw ite mak kawin dim kaleem kukuw kalfong keliw tewe, i Sunbin-Got elo maka kelewkabiliw bakate.* 5 Yu kililina! Sunbin-Got em fut ayem tem e bokolomele:
“Nakalem Sunbin-Finik ne kunum waneng im mutuk dukuli be nakalem elo deitko, ‘Elo kanelom kolewokoliw te!’, yangakabe te.”,
angse kale. 6 Feinka! Sunbin-Got e ibolow folok so keyemkabe Sunbin-Got ete te.
Beemdiw, nu Sunbin-Got em fut ayem tem kel atemuw:
“Sunbin-Got e mali kawtiw mak ikalem wiin daokabiliw kawtiw ilo de mit da koyem kekabe te.
Kate, e ibolow falit kawtiw ilo ibolow folok keyemkabe te.”*
7 Kasike, yu yukalem wiin de mit dako, Sunbin-Got akalem fukunkabe beem afak kakamoliwka! Kakamokoliw kate, yu kitil keko, Seten-Ataanim elo maka kelewboliwka! Kelewbiliw kano, e fon unemomeka!* 8 Nakunum kumel kunum waneng yutaka! Yukal uneko, Sunbin-Got em mit mewso keboliwka! Kebiliwi, e akal yuso mewso keko, boke te. Kasike, ibolow alew kawtiw yutaka! Yukalem sili sili ibolow be teing ok gingemin atew gingeko, em kiin dim e ibolow kiol so kakamoliwka!* 9 Feinka! Yu sakik keko, ibolow tiaktiak kebomi, amebom, boliwka! Yom kalfong so abenggibiliw bakati koleweko, sakik so ibolow ilum so keboliwka! 10 Kanebiliw tewe, Sunbin-Got em kiin dim e yukalem wiin de mit daliw kasike, e yulo wiin fian so keyemboke te.*
Mal ilo Yemdako, Geeyemin em Weng te.
11 Nakunum kumel kunum waneng yutaka! Yu kanelom mali kawtiw ilo de mit da koyem kemin weng bakamokoliw te! Nimtew angom? Sunbin-Got ete kuw kawtiw ilo diwyemeko, geeyemkabe kasike. Nimin kawtiw ite mak mali kawtiw ilo geeyembomi, ilo de mit da koyemiw tewe, i Sunbin-Got em kukuyemin sawa weng elo akati geelewbomi, bakilewkabiliw te. Kaneliw tewe, kawtiw bi Sunbin-Got em kukuyemin sawa bokoyemse weng beem afak kakamin kawtiw kelinba kebomi, elo diweko, geelewbin kawtiw atew keko, biliw te. 12 Feinka! Sunbin-Got ete kuw kukuyemin sawa weng be duyemeko, mali kawtiw ilo diwyemeko, geeyemkabe Sunbin-Got ete kuw te. Ete kuw ki keko, mali kawtiw ilo sunsun finik so bin dukayembomi, mali ilo e fikiw koyemkabe te. Kate, yukalem awkunum kumel ilo diweko, geeyemkabiliw kunum waneng yu kante keko, kanekabiliw a?*
Ibik em Kaneloke Eisneng Nu Akokow Kebuluw em Weng te.
13-14 Nakunum kumel ibolow benemin weng bakabiliw kunum waneng yutaka! Sow kutim em keloke eisneng mak alik nu atin kuw akokow kasike, mali kawtiw yu bokolomeliw: “Kame o, sow kutim danum o, itol makmak beem ding dim bakate, nu abiw mutuk fian kalo uneko, tum win on kisol fian mak kulokoluw te!”, angbiliw kawtiw yu kilele ibolow fukunemoliwka! Kawtiw num finik so buluw ding kale kel, nu weing deik atew keko, sukum ding kuw keko, banimkabuluw kasike,* 15 yu yom sowem kelomin beem dulum elote weng mak memen keko, bokolomeliw: “Sunbin-Got e akalem ibolow geleweko, finik so bin duyeme tewe, nu mesesem eisneng be fein kelewemokoluw te.”, angboliwka! 16 Kate, yu bolbol kebom akate, yukalem wiin kuw daoko, dawsulkabiliw kasike, wa kuw kekabiliw te.
17 Kasike, yu kilele ibolow fukunemoliwka! Yu ken kelomin eisneng mak atemsomi, kal kebiliw tewe, yu ken eisneng be fein kemoliwka! Kelinba keliw tewe, yu sili sili kawtiw keko, sen so kekabiliw kasike.*
* 4:1 Ulom 7:23 * 4:4 Ulom 8:7; 1 Sion 2:15 * 4:6 Sim Fut 138:6; Ken Abin 3:34; 1 Fita 5:5 * 4:7 Efesus 6:12 * 4:8 Aisaya 1:16; Sekalaya 1:3; Malakai 3:7 * 4:10 Sow 5:11; 1 Fita 5:6 * 4:12 Ulom 2:1; 14:4 * 4:13-14 Sim Fut 39:5,11; Ken Abin 27:1; Iluk 12:18-20 * 4:17 Iluk 12:47